Document ID: 32004R0455

Komisijas Regula (EK) Nr. 455/2004
(2004. gada 11. marts),
ar ko groza Regulu (EK) Nr. 466/2001 par patulīnu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 8. februāra Regulu (EEK) Nr. 315/93, ar ko nosaka Kopienas procedūras attiecībā uz piesārņotājiem pārtikā [1], un jo īpaši tās 2. panta 3. punktu,
tā kā:
(1) Komisijas Regulā (EK) Nr. 466/2001 [2] ir noteikti atsevišķu piesārņotāju maksimālie pieļaujamie līmeņi pārtikas produktos. Maksimālais pieļaujamais līmenis cita starpā ir noteikts patulīnam.
(2) Maksimālais pieļaujamais līmenis 10,0 μg/kg ir noteikts ābolu sulai un produktiem no ābolu gabaliņiem, tostarp ābolu kompotam un ābolu biezenim, kas domāti zīdaiņiem un bērniem, kā arī citai bērnu barībai, ar nosacījumu, ka analīzes metodi līdz 2003. gada 1. novembrim apstiprinās ar starptautiskā sadarbībā veiktu pārbaudi, lai pierādītu, ka 10 μg/kg patulīna līmeni var ticami noteikt. Ja līdz 2003. gada 1. novembrim nebūs datu, ka 10 μg/kg patulina līmeni var ticami noteikt, piemēros 25 μg/kg līmeni.
(3) Minētā sadarbības pārbaude nolūkā nodrošināt pierādījumus, ka 10,0 μg/kg patulīna līmeni var ticami noteikt, ir notikusi. 2003. gada 27. oktobrī ir sniegts ziņojums, kurā norādīts, ka ar attiecīgo metodi var ticami noteikt 10 μg/kg un zemāku patulīna līmeni tīrā ābolu sulā un augļu biezenī.
(4) Ir ieteicams pieņemt pārejas posma noteikumus produktiem, kas ražoti un laisti pārdošanā pirms piemērošanas dienas.
(5) Tādēļ Regula (EK) Nr. 466/2001 ir attiecīgi jāgroza.
(6) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 466/2001 groza šādi:
1. Regulas 7. pantam pievieno šādu punktu:
"Maksimālos pieļaujamos līmeņus, kas noteikti I pielikuma 2. iedaļas (Mikotoksīni) 2.3. punktā "Patulīns", nepiemēro produktiem, kas pirms 2003. gada 1. novembra ir likumīgi laisti Kopienas tirgū. Par to, kad produkti ir laisti tirgū, pierādījumus sniedz attiecīgais pārtikas apritē iesaistītais tirgus dalībnieks."
2. Svītro I pielikuma 2. iedaļas (Mikotoksīni) 2.3. punkta "Patulīns" 4. piezīmi.
3. Šādi izsaka I pielikuma 2. iedaļas (Mikotoksīni) 2.3.4. punkta otro ievilkumu:
"- cita zīdaiņu barība, izņemot apstrādātu graudaugu pārtiku4".
4. Regulas I pielikuma 2. iedaļas (Mikotoksīni) 2.3. punkta
"Patulīns"
5. piezīme kļūst par 4. piezīmi, un to izsaka šādi:
"4 Zīdaiņu pārtika, izņemot apstrādātu graudaugu pārtiku, kā noteikts Komisijas 1996. gada 16. februāra Direktīvā 96/5/EK par apstrādātu graudaugu pārtiku un bērnu pārtiku zīdaiņiem un maziem bērniem (OV L 49, 28.2.1996., 17. lpp.), kurā jaunākie grozījumi izdarīti ar Direktīvu 2003/13/EK (OV L 41, 14.2.2003., 33. lpp.)."
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 11. martā

Labels: 0
17
20